ಮತದಾರರ ಪಟ್ಟಿಯಲ್ಲಿರೋದು 90 ಹೆಸ್ರು – ವೋಟ್ ಹಾಕಿದ್ದು 171 ಜನ

– ಐವರು ಚುನಾವಣಾ ಅಧಿಕಾರಿಗಳ ಅಮಾನತು
– ಬೂತ್ ಮರು ಚುನಾವಣೆಗೆ ಆಗ್ರಹ

ದಿಸ್ಪುರ್: ಅಸ್ಸಾಂನಲ್ಲಿ ಎರಡನೇ ಹಂತದ ಮತದಾನದ ವೇಳೆ ಬೂತ್ ಮತದಾರರ ಪಟ್ಟಿಯಲ್ಲಿರೋ ಸಂಖ್ಯೆಗಿಂತ ಹೆಚ್ಚಿನ ವೋಟಿಂಗ್ ನಡೆದಿದೆ. ಮತದಾರರ ಪಟ್ಟಿಯಲ್ಲಿ 90 ಹೆಸರುಗಳಿದ್ರೆ, ಬರೋಬ್ಬರಿ 171 ಜನರು ಮತದಾನ ಮಾಡಿರುವ ಬಗ್ಗೆ ವರದಿಯಾಗಿದೆ. ಈಗಾಗಲೇ ಚುನಾವಣಾ ಆಯೋಗ ಕರ್ತವ್ಯದಲ್ಲಿದ್ದ ಐವರು ಅಧಿಕಾರಿಗಳನ್ನು ಅಮಾನತುಗೊಳಿಸಿ ಅದೇಶ ಹೊರಡಿಸಿದೆ.

ಹಸಾಓ ಜಿಲ್ಲೆಯ ಹಾಫಲೋಂಗ್ ವಿಧಾನಸಭಾ ಕ್ಷೇತ್ರದಲ್ಲಿ ಈ ಘಟನೆ ನಡೆದಿದೆ. ಸೋಮವಾರ ಘಟನೆ ಬೆಳಕಿಗೆ ಬಂದಿದೆ. ಅಸ್ಸಾಂನಲ್ಲಿ ಏಪ್ರಿಲ್ 1ರಂದು 39 ವಿಧಾನಸಭಾ ಕ್ಷೇತ್ರಗಳಿಗೆ ಮತದಾನ ನಡೆದಿತ್ತು. ಸದ್ಯ ಚುನಾವಣಾ ಆಯೋಗ ಘಟನೆ ಕುರಿತು ಉನ್ನತ ಮಟ್ಟದ ತನಿಖೆಗೆ ಆದೇಶ ನೀಡಿದೆ.

ಮತದಾನ ಕೇಂದ್ರಕ್ಕೆ ನುಗ್ಗಿದ ಗ್ರಾಮದ ಕೆಲ ಮುಖಂಡರು ತಮ್ಮದೇ ಆದ ಪಟ್ಟಿ ಜೊತೆ ಆಗಮಿಸಿದ್ದರು. ಅದರಲ್ಲಿರುವ ಹೆಸರಿನ ಪ್ರಕಾರವೇ ವೋಟಿಂಗ್ ನಡೆಯಬೇಕೆಂದು ಗಲಾಟೆ ಮಾಡಿ ಮತದಾನ ಮಾಡಿದ್ದಾರೆ ಎನ್ನಲಾಗಿದೆ. ಆದ್ರೆ ಚುನಾವಣಾ ಅಧಿಕಾರಿಗಳಿಗೆ ನೀಡಿದ ಪಟ್ಟಿ ಕೇವಲ 90 ಮತದಾರರ ಹೆಸರು ಒಳಗೊಂಡಿತ್ತು. ಅಂತಿಮವಾಗಿ ಅಧಿಕಾರಿಗಳು ಗ್ರಾಮಸ್ಥರ ನೀಡಿದ ಪಟ್ಟಿಯಂತೆ ಮತದಾನ ನಡೆಸಿ, ಶೇ.70ರಷ್ಟು ವೋಟಿಂಗ್ ಎಂದು ದಾಖಲಿಸಿದ್ದರು. ಸದ್ಯ ಈ ಬೂತ್ ನಲ್ಲಿ ಮರು ಮತದಾನ ನಡೆಯಬೇಕೆಂದು ಸ್ಪರ್ಧಿಗಳು ಆಗ್ರಹಿಸಿದ್ದಾರೆ.